
A mai 21. században az egyik legnagyobb problémát a levegőszennyezés okozza. A
települések légszennyezettsége az egyik legfontosabb emberi egészséget befolyásoló tényező
és emellett a környezetre is negatív hatást gyakorol. A közlekedésben különösképpen a
dízelmotoros járművek által kibocsátott részecskék potenciálisan mérgező vegyi anyagok
széles skáláját hordozzák, ide tartoznak a policiklusos aromás szénhidrogének (PAH). A
légköri PAH-ok felhalmozódhatnak a növényekben, miközben a városi kertészkedés és a saját
termesztésű zöldségek fogyasztása egyre népszerűbbé válik világszerte.
A kutatásom során laboratóriumi körülmények között kezelt saláta (Lactuca sativa L.
tesztnövényeket alkalmazva megvizsgáltam, hogy a növények által akkumulált
szennyezőanyag mennyiség milyen mértékben jelenik meg a táplálékhálózat következő
szintjén, amit a mi esetünkben a spanyol csupaszcsiga (Arion lusitanicus Mabille.) képviselt.
Vizsgálataink során meghatároztuk a vizes aeroszol kivonattal kezelt saláták, valamint
ezekkel a növényekkel táplált csupaszcsigák által akkumulált PAH mennyiségét. Megmértem
a saláták fotoszintetikus pigment tartalmát, valamint a saláták és a csigák peroxidáz
enzimaktivitásában bekövetkező változását.
Ezek a vizsgálatok hozzájárulhatnak az akkumulált PAH-ok további sorsának megértéséhez és
az ökoszisztémák PAH szintjének meghatározásához, ami nagy jelentőséggel bírhat a
populációkat érintő lehetséges kockázatok megértéséhez.

